Source: http://europa.eu/rapid/press-release_MEMO-12-12_hu.htm?locale=en
Timestamp: 2019-06-25 04:51:40
Document Index: 5807608

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

European Commission - PRESS RELEASES - Press release - Jogsértések: Gyakran ismételt kérdések
Strasbourg, 2012. január 17.
Jogsértések: Gyakran ismételt kérdések
Melyek a jogsértési eljárás különböző lépései?
Az Európai Unió működéséről szóló szerződés (EUMSZ) 258. cikke hatáskört biztosít a szerződések őreként eljáró Bizottságnak arra, hogy jogsértési eljárást indítson azon tagállammal szemben, amely megsérti az uniós jogból fakadó kötelezettségeit.
A jogsértési eljárás az érintett tagállamhoz intézett tájékoztatáskéréssel (felszólító levél) veszi kezdetét. A levélre az érintett tagállamnak meghatározott időn – általában két hónapon – belül kell választ adnia.
Amennyiben a Bizottság nem elégedett a tájékoztatással, és arra a következtetésre jut, hogy a szóban forgó tagállam nem teljesíti az uniós jogból eredő kötelezettségeit, a Bizottság hivatalos felszólítást küldhet az uniós jognak való megfelelésre vonatkozóan (indokolással ellátott vélemény). Ebben felhívja a tagállamot, hogy meghatározott időn – általában két hónapon – belül tájékoztassa a Bizottságot a megfelelés érdekében elfogadott intézkedésekről.
Amennyiben a tagállam nem biztosítja az uniós jognak való megfelelést, a Bizottság úgy határozhat, hogy keresetet indít a tagállammal szemben a Bíróságon. A jogsértési eljárások kb. 95%-ában azonban a tagállam még az előtt teljesíti az uniós jogból eredő kötelezettségeit, hogy az ügy a Bíróság elé kerülne. Amennyiben a Bíróság elmarasztalja a tagállamot, a tagállamnak meg kell tennie az ítéletben foglaltak teljesítéséhez szükséges intézkedéseket.
Amennyiben a tagállam mulasztása abból áll, hogy nem hajt végre bizonyos irányelveket az EU Miniszterek Tanácsa és az Európai Parlament által előírt határidőn belül, a Bizottság arra kérheti a Bíróságot, hogy szabjon ki pénzbírságot az érintett tagállamra az első alkalommal, amikor ilyen ügyben ítéletet hoz. Ezt a lehetőséget a Lisszaboni Szerződés vezette be, és az EUMSZ 260. cikkének (3) bekezdése rögzíti.
Mi történik, ha valamely tagállam nem tesz eleget a Bíróság ítéletének?
Ha egy tagállam az első ítélet ellenére sem cselekszik, a Bizottság az EUMSZ 260. cikke alapján újabb jogsértési eljárást indíthat. Ebben az esetben a Bizottság már egyetlen írásbeli figyelmeztetés után a bírósághoz fordulhat tagállammal szemben.
Ha a Bizottság egy tagállammal szemben ismét a Bírósághoz fordul, javasolhatja, hogy a Bíróság – a jogsértés hossza és súlyossága, valamint a tagállam mérete alapján – szabjon ki bírságot az érintett tagállammal szemben. A bírság két alkotóelemből tevődik össze:
átalányösszegből, amely a Bíróság első ítélete óta eltelt időtől függ;
valamint napi tételben meghatározott kényszerítő bírságból, amely a Bíróság második ítéletét követően a jogsértés befejezéséig eltelt minden egyes nap után fizetendő.
Ki dönt végső soron a bírságokról?
A pénzbírságra a Bizottság tesz javaslatot, annak összegét pedig a Bíróság az ítéletében megváltoztathatja.
Mi a Bizottság szerepe?
A Bizottság a szerződések őre. A feladata és kötelessége, hogy biztosítsa a közérdek védelmét. Az eljárást (szakaszok, határidők) a Szerződés szabályozza. Ez magával vonhatja annak lehetőségét is, hogy a tagállamokkal szemben a Bírósághoz forduljon.
Az adott tagállammal szembeni jogsértési eljárás megindításáról szóló határozatot a biztosi testület fogadja el. A határozat pontos és elfogulatlan jogi elemzésen alapul, amelyet a Bizottság szolgálatai végeznek el a felek által benyújtott dokumentumok és információk, illetve az esetleges panaszok figyelembevételével.
A Bizottság jogsértésekről szóló határozatait havonta egyszer a különféle szakpolitikákat magukban foglaló átfogó eljárásban összesítik. E határozatokat nyilvánosságra hozzák.
A jogsértésekre vonatkozó általános, naprakész statisztikák itt találhatók:
http://ec.europa.eu/atwork/applying-eu-law/index_hu.htm